Kyk so 'n 4x4-strandstoel | News24
Kyk so 'n 4x4-strandstoel
Pieter Maziena word deur sy seun, Martin, in die vlakwater van die see op die strandrolstoel gestoot. Foto: WERNER HILLS
HY het maande lank gespaar om twee strandrolstoele te kan koop sodat gestremdes, soos hy ook, die vlak branders en strand kan geniet, vertel die 59-jarige Pieter Maziena Dinsdag op Jeffreysbaai se hoofstrand.
Maziena, 'n boorling van Kleinskool in Port Elizabeth en nou inwoner van Carletonville, is al 'n maand lank op Jeffreysbaai waar hy 'n strandstoel vir gestremdes, bejaardes en kleuters bemark.
Dié spesialis in rampbestuur se blink toe-koms het skielik verander toe hy in 2001 in 'n motorongeluk was.
Dié voorval het 'n vlak 5- en vlak 6-nekwerwelbesering veroorsaak, en hy is sedertdien aan 'n rolstoel gekluister.
"Die see het nog altyd vir my 'n bekoring ingehou en ek het begin Google oor hoe mense soos ek op strande kan beweeg.
"So beland ek toe by Karin Deming Industrial in Amerika. Hulle vervaardig 'n 'floating wheelchair'. Ek het verder gekyk en vasgestel dat dit ook in China vervaardig word. Ek het pryse vergelyk en besef dat dit goedkoper in China is," sê hy.
Hy het met die Chinese maatskappy se agent in Johannesburg onderhandel om die produk by hulle te koop en die buitebandvervaardigers, Goodyear en Firestone, in Nelson Mandelabaai genader om wiele te ontwerp wat goeie stranddiens kan doen.
Dié planne het egter gesneuwel bloot omdat daar nie 'n mark daarvoor is nie.
"Ek het nie geld gehad om die strandrolstoele te koop nie en het gespaar om twee teen R35 000 elk te koop."
Sy onderneming, Coastal Beach Wheelchair Hire, is in Desember, verlede jaar op die hoofstrand op Jeffreysbaai bekend gestel. Dit is nou die enigste strand in Suid-Afrika wat heeltemal rolstoelvriendelik is.
Maziena sê sy hoofdoel is om rolstoeltoeganklikheid, volgens die nasionale plan van 2030, 'n werklikheid by alle munisipaliteite te maak.
Volgens hom gaan die Kouga-munisipaliteit aan hom 'n kantoor by die strand verhuur waar hy sy onderneming kan bedryf.
"Daar is reeds belangstelling van ouetehuise wat hul inwoners see toe wil neem.
"My plan is om dit nie net aan gestremdes en bejaardes te verhuur nie, maar ook aan mense met kleuters en aan lyers van chroniese siektes," sê Maziena.